PMIndiaData/PMIndiaSum huggingface dataset:
എക്‌സിംബാങ്കിലെ കയറ്റുമതിവികസന ഫണ്ട് ഉപയോഗിച്ച് ഇറാനിലേക്കുള്ള കയറ്റുമതിക്കു ധനസഹായം

ഇന്ത്യയില്‍നിന്ന് ചരക്കും സേവനങ്ങളും വാങ്ങുന്നതിനു ലഭ്യമാക്കുന്ന തുക 900 കോടി രൂപയില്‍നിന്ന് 3000 കോടി രൂപയായി ഉയര്‍ത്താനുള്ള എക്‌സിം ബാങ്ക് ഓഫ് ഇന്ത്യയും സെന്‍ട്രല്‍ ബാങ്ക് ഓഫ് ഇറാന്റെ നേതൃത്വത്തിലുള്ള ബാങ്കുകളുടെ കണ്‍സോര്‍ഷ്യവും തമ്മിലുള്ള കരാറിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. എക്‌സ്‌പോര്‍ട്ട് ഡെവലപ്‌മെന്റ് ഫണ്ടാ(ഇ.ഡി.എഫ്.)ണ് ഇതിന് ഉപയോഗപ്പെടുത്തുക. നേരത്തേ ഇ.ഡി.എഫ്. പ്രകാരം മന്ത്രിസഭ അംഗീകാരം നല്‍കിയ എസ്.ടി.സിയുടെ ഉരുക്കു റെയിലുകളുടെ കയറ്റുമതിക്കുള്ള രണ്ടു കരാറുകളും ചബഹര്‍ തുറമുഖവികസനപദ്ധതിക്കായുള്ള കരാറും സ്ഥിരപ്പെടുത്തുന്നതിനു പുതിയ തീരുമാനം സഹായകമാകും.
മഹാത്മാ അയ്യങ്കാളി ജയന്തിദിനത്തില്‍ അദ്ദേഹത്തെ അനുസ്മരിച്ച് പ്രധാനമന്ത്രി

മഹാത്മാ അയ്യങ്കാളിയെ അദ്ദേഹത്തിന്റെ ജന്മദിനത്തില്‍ പ്രധാനമന്ത്രി ശ്രീ നരേന്ദ്ര മോദി അനുസ്മരിച്ചു. ”മഹാത്മാ അയ്യങ്കാളിയെപ്പോലുള്ള മഹാന്മാരോട് ഇന്ത്യ കടപ്പെട്ടിരിക്കുന്നു. സാമൂഹിക പരിഷ്‌കരണത്തിനും അടിച്ചമര്‍ത്തപ്പെട്ടവരെ മുഖ്യധാരയിലെത്തിക്കാനുമായി അദ്ദേഹം നടത്തിയ പ്രവര്‍ത്തനങ്ങള്‍ എല്ലായ്‌പ്പോഴും പ്രചോദനമേകുന്നതാണ്. ജയന്തിദിനത്തില്‍ അദ്ദേഹത്തെ അനുസ്മരിക്കുന്നു” – പ്രധാനമന്ത്രി ട്വീറ്റ് ചെയ്തു.
പലസ്തീന്‍ പ്രസിഡന്റിന്റെ ഇന്ത്യാ സന്ദര്‍ശനത്തോടനുബന്ധിച്ച് പ്രധാനമന്ത്രി പുറത്തിറക്കിയ മാധ്യമ പ്രസ്താവന

പലസ്തീന്‍ പ്രസിഡന്റ് ബഹുമാനപ്പെട്ട ശ്രീ. മഹ്മൂദ് അബ്ബാസ്, പലസ്തീനിയന്‍, ഇന്ത്യന്‍ പ്രതിനിധി സംഘാംഗങ്ങളേ, മാധ്യമപ്രവര്‍ത്തകരേ, സഹോദരീസഹോദരന്മാരേ, ഔദ്യോഗിക സന്ദര്‍ശനത്തിനെത്തിയ ഇന്ത്യയുടെ പഴയകാല സുഹൃത്തായ പ്രസിഡന്റ് മഹ്മൂദ് അബ്ബാസിനെ സ്വാഗതം ചെയ്യാന്‍ എനിക്കു സന്തോഷമുണ്ട്. സ്വാതന്ത്ര്യസമര കാലം മുതല്‍ക്കുള്ളതും, ദീര്‍ഘകാലമായി നിലനില്‍ക്കുന്നതുമായ ഐക്യവും സൗഹൃദവുമാണ് ഇന്ത്യ-പലസ്തീന്‍ ബന്ധത്തിന്റെ അടിസ്ഥാനം. പലസ്തീന്റെ ആവശ്യങ്ങള്‍ക്കു ചാഞ്ചല്യമേതുമില്ലാതെ ഇന്ത്യ പിന്തുണ നല്‍കിവരികയാണ്. ഇസ്രായേലുമായി സമാധാനപരമായി സഹവര്‍ത്തിക്കുന്ന, പരമാധികാരമുള്ളതും സ്വതന്ത്രവും ഏകീകൃതവും വിജയപ്രദവുമായ പലസ്തീന്‍ യാഥാര്‍ഥ്യമാകുമെന്നു നാം പ്രതീക്ഷിക്കുന്നു. ഈ നിലപാട് പ്രസിഡന്റ് അബ്ബാസുമായുള്ള ചര്‍ച്ചയില്‍ ഇന്നു ഞാന്‍ ആവര്‍ത്തിച്ചിട്ടുമുണ്ട്. സുഹൃത്തുക്കളേ, നാം തമ്മിലുള്ള പങ്കാളിത്തത്തിനു കൂടുതല്‍ കരുത്തു പകരുന്നവിധമുള്ള ചര്‍ച്ചയാണ് പ്രസിഡന്റ് അബ്ബാസും ഞാനും ഇന്നു നടത്തിയത്. പടിഞ്ഞാറന്‍ ഏഷ്യയിലെയും മധ്യപൂര്‍വദേശത്തെയും സമാധാനപ്രക്രിയയെക്കുറിച്ചുള്ള വിശദമായ കാഴ്ചപ്പാടുകള്‍ ഞങ്ങള്‍ പങ്കുവെച്ചു. പടിഞ്ഞാറന്‍ ഏഷ്യയിലെ വെല്ലുവിളികളെ തുടര്‍ രാഷ്ട്രീയ ചര്‍ച്ചകളിലൂടെയും സമാധാന പ്രക്രിയയിലൂടെയും നേരിടണമെന്ന കാര്യം ഞങ്ങളിരുവരും സമ്മതിച്ചു. പ്രശ്‌നത്തിനുള്ള സമഗ്രപരിഹാരത്തിനായി പലസ്തീനും ഇസ്രായേലും തമ്മിലുള്ള ചര്‍ച്ച പരമാവധി നേരത്തേ പുനരാരംഭിക്കുമെന്നാണ് ഇന്ത്യ പ്രതീക്ഷിക്കുന്നത്. ഉഭയകക്ഷിബന്ധത്തിന്റെ കാര്യത്തിലാണെങ്കില്‍ പലസ്തീന്റെ വികസനത്തില്‍ സഹായകമായ നിലപാട് കൈക്കൊള്ളാന്‍ സാധിക്കുന്ന പങ്കാളിയായിരിക്കും ഇന്ത്യ. പലസ്തീന്റെ സമ്പദ്‌വ്യവസ്ഥ മെച്ചപ്പെടുത്താനും ജനജീവിതം മെച്ചപ്പെടുത്തുന്നതിനായി സംഭാവനകള്‍ അര്‍പ്പിക്കാനും പ്രായോഗികമായി സഹകരിച്ചുകൊണ്ട് ഒരുമിച്ചു പ്രവര്‍ത്തിക്കാമെന്നു പ്രസിഡന്റ് അബ്ബാസും ഞാനും പരസ്പരം സമ്മതിച്ചിട്ടുണ്ട്. ശേഷി വര്‍ധിപ്പിക്കാനുള്ള പലസ്തീന്റെ ശ്രമങ്ങള്‍ക്കു തുടര്‍ന്നും ഞങ്ങള്‍ പിന്തുണയേകും. ഈ ദിശയിലുള്ള സഹകരണം ശക്തിപ്പെടുത്താനുള്ള ഉദ്ദേശ്യം ഊട്ടിയുറപ്പിക്കുന്നതാണ് ഇന്നത്തെ കരാറുകള്‍. വിവരസാങ്കേതിക വിദ്യ, യൂവത്വം, നൈപുണ്യവികസനം എന്നീ മേഖലകളില്‍ സഹായം നല്‍കുന്നതിന് ഇന്ത്യ ഊന്നല്‍ നല്‍കുമെന്ന കാര്യത്തിലും തീരുമാനമായി. രാമല്ലയില്‍ മുന്‍നിര ടെക്‌നോപാര്‍ക്ക് വികസിപ്പിക്കുന്നതിനുള്ള പദ്ധതിസഹായം നല്‍കാനുള്ള ഉത്തരവാദിത്തം ഇന്ത്യ ഏറ്റെടുക്കുകയാണ്. ഈ പദ്ധതി പൂര്‍ത്തിയായാല്‍ പലസ്തീനില്‍ എല്ലാ വിവരസാങ്കേതിക വിദ്യാ അധിഷ്ഠിത പരിശീലനങ്ങളും സേവനങ്ങളും ഒരേ സ്ഥലത്തു ലഭിക്കുന്ന സാഹചര്യമുണ്ടാകും. യോഗ ഉള്‍പ്പെടെ പല മേഖലകളിലും നാം തമ്മിലുള്ള സാംസ്‌കാരിക ബന്ധം ശക്തിപ്പെടുത്താന്‍ ഇരു രാഷ്ട്രങ്ങളും ആഗ്രഹിക്കുന്നു. അടുത്ത മാസം നടക്കുന്ന രാജ്യാന്തര യോഗ ദിനാഘോഷത്തില്‍ കൂടുതല്‍ പലസ്തീന്‍ ജനത പങ്കെടുക്കുമെന്നു നാം പ്രതീക്ഷിക്കുന്നു. അവസാനമായി, പ്രസിഡന്റ് മഹ്മൂദ് അബ്ബാസിനും പ്രതിനിധിസംഘത്തിനും ഇന്ത്യയില്‍ സന്തോഷപ്രദവും ഉല്‍പാദനപരവുമായ ദിനങ്ങള്‍ ആശംസിക്കുകയാണ്. ഉഭയകക്ഷിബന്ധം മെച്ചപ്പെടുത്താന്‍ പ്രസിഡന്റ് അബ്ബാസുമായി ചേര്‍ന്നു പ്രവര്‍ത്തിക്കാനായി ഞാന്‍ കാത്തിരിക്കുകയാണ്. നന്ദി. വളരെയധികം നന്ദി.
സർദാർ പട്ടേലിന്റെ ചരമ വാർഷികത്തിൽ  പ്രധാനമന്ത്രിയുടെ അനുസ്മരണം

പ്രധാനമന്ത്രി ശ്രീ നരേന്ദ്ര മോദി സർദാർ പട്ടേലിന്റെ ചരമ വാർഷികത്തിൽ അദ്ദേഹത്തിന് ആദരാഞ്ജലികൾ അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "സർദാർ പട്ടേലിനെ അദ്ദേഹത്തിന്റെ ചരമ വാർഷികത്തിൽ അനുസ്മരിക്കുന്നു. അദ്ദേഹത്തിന്റെ മഹത്തായ സേവനത്തിനും ഭരണപരമായ കഴിവുകൾക്കും നമ്മുടെ രാഷ്ട്രത്തെ ഒന്നിപ്പിക്കാനുള്ള അശ്രാന്ത പരിശ്രമങ്ങൾക്കും ഇന്ത്യ എപ്പോഴും അദ്ദേഹത്തോട് കൃതജ്ഞതാ നിർഭരമായിരിക്കും ."
ഛത്രപതി ശിവജിയുടെ ജന്മവാര്‍ഷികത്തില്‍ പ്രധാനമന്ത്രിയുടെ ശ്രദ്ധാജ്ഞലി

സ്വാമി ഛത്രപതി ശിവജിയ്ക്ക് അദ്ദേഹത്തിന്റെ ജന്മവാര്‍ഷികത്തില്‍ പ്രധാനമന്ത്രി ശ്രീ. നരേന്ദ്ര മോദി ശ്രദ്ധാജ്ഞലി അര്‍പ്പിച്ചു. ശിവജിയുടെ ശൗര്യം ഐതിഹാസികമാണ്. അദ്ദേഹത്തിന്റെ അജയ്യമായ വിപധിധൈര്യത്തിനും പോരാട്ടവീര്യത്തിനും പകരമാകാന്‍ വാക്കുകള്‍ക്കാവില്ല. സദ്ഭരണത്തിന്റെ ദീപയഷ്ടി വാഹകനും നിപുണനായ ഭരണാധികാരിയുമായിട്ടാണ് ഛത്രപതി ശിവജി ഓര്‍ക്കപ്പെടുന്നത്. നമുക്കേവര്‍ക്കും പ്രചോദനമായിട്ടാണ് അദ്ദേഹം നിലക്കൊള്ളുന്നുവെന്ന് പ്രധാനമന്ത്രി പറഞ്ഞു.
ജി.എസ്.എല്‍.വി.-എഫ്08 വിജയകരമായി വിക്ഷേപിച്ചതിന് ഐ.എസ്.ആര്‍.ഒ. ടീമിനെ പ്രധാനമന്ത്രി അഭിനന്ദിച്ചു

തദ്ദേശീയ ക്രയോജനിക് സാങ്കേതികവിദ്യ ഉപയോഗപ്പെടുത്തി ജി.എസ്.എല്‍.വി.-എഫ്08 വിജയകരമായി വിക്ഷേപിച്ചതിന് ഐ.എസ്.ആര്‍.ഒ. ടീമിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘തദ്ദേശീയ ക്രയോജനിക് സാങ്കേതികവിദ്യയോടുകൂടി ജി.എസ്.എല്‍.വി.-എഫ്08 വിജയകരമായി വിക്ഷേപിച്ച ഐ.എസ്.ആര്‍.ഒയ്ക്കും അതിനായി പ്രവര്‍ത്തിച്ച മറ്റുള്ളവര്‍ക്കും അഭിനന്ദനങ്ങള്‍. ജിസാറ്റ്-6എ എന്ന ആശയവിനിമയത്തിനായുള്ള ഉപഗ്രഹം മൊബൈല്‍ അപ്ലിക്കേഷനുകള്‍ക്കു പുതിയ സാധ്യതകള്‍ തുറന്നിടുന്നു. ഐ.എസ്.ആര്‍.ഒ. പുതിയ ഉയരങ്ങളിലേക്കും ശോഭനമായ ഭാവിയിലേക്കും രാഷ്ട്രത്തെ നയിക്കുന്നത് അഭിമാനം ഉണര്‍ത്തുന്നു’, പ്രധാനമന്ത്രി പറഞ്ഞു.
ഉജ്വല യോജനയുടെ വിജയത്തില്‍ പ്രധാനമന്ത്രി സംതൃപ്തി പ്രകടിപ്പിച്ചു

ഉജ്വല യോജനയുടെ ഗുണഭോക്താക്കളുടെ എണ്ണം രണ്ടരക്കോടി കവിഞ്ഞതില്‍ പ്രധാനമന്ത്രി സംതൃപ്തി പ്രകടിപ്പിച്ചു. ‘ഉജ്വല യോജന കൂടുതല്‍ പേരിലേക്ക് എത്തിക്കൊണ്ടിരിക്കുകയാണ്. ഗുണഭോക്താക്കളുടെ എണ്ണം ഇന്നത്തേക്കു രണ്ടരക്കോടി പിന്നിട്ടു എന്നതു സന്തോഷം പകരുന്നു. പശ്ചിമബംഗാളിലെ ജങ്കിപ്പൂരില്‍ ഗുണഭോക്താക്കള്‍ക്കു പാചകവാതക കണക്ഷനുകള്‍ വിതരണം ചെയ്ത രാഷ്ട്രപതിജിയുടെ സവിശേഷമായ നടപടിക്കു ഞാന്‍ നന്ദി അറിയിക്കുന്നു. ഉജ്വല യോജനയുടെ വിജയത്തിനായി അഹോരാത്രം പ്രവര്‍ത്തിക്കുകയായിരുന്ന മന്ത്രി ധര്‍മേന്ദ്ര പ്രധാനെയും അദ്ദേഹത്തിനൊപ്പമുള്ള സംഘത്തെയും ഞാന്‍ അഭിനന്ദിക്കുന്നു’, പ്രധാനമന്ത്രി പറഞ്ഞു.
കോമൺവെൽത്ത്‌ ഗെയിംസ് : വെള്ളി മെഡൽ നേടിയ ഭാരോദ്വഹന താരം വികാസ് താക്കൂറിനെ പ്രധാനമന്ത്രി അഭിനന്ദിച്ചു

ബർമിങ്ഹാം കോമൺവെൽത്ത്‌ ഗെയിംസിൽ വെള്ളി മെഡൽ നേടിയ ഭാരോദ്വഹന താരം വികാസ് താക്കൂറിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ട്വീറ്റിൽ പ്രധാനമന്ത്രി പറഞ്ഞു : “ഭാരോദ്വഹനത്തിൽ വെള്ളി നേടിയ വികാസ് താക്കൂറിന് ഇത്തവണ കോമൺവെൽത്ത്‌ ഗെയിംസിൽ കൂടുതൽ യശസ്സ്‌. അദ്ദേഹത്തിന്റെ വിജയത്തിൽ സന്തോഷമുണ്ട്. സ്പോർട്സിനോടുള്ള അദ്ദേഹത്തിന്റെ സമർപ്പണം പ്രശംസനീയമാണ്. വരാനിരിക്കുന്ന ശ്രമങ്ങൾക്ക് അദ്ദേഹത്തിന് ഏറ്റവും മികച്ചത് ആശംസിക്കുന്നു.” –ND–
ഒഡിഷയിലെ ബാരിപ്പഡയില്‍ പ്രധാനമന്ത്രി വികസന പദ്ധതികളുടെ പ്രവര്‍ത്തനം ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി ഒഡിഷയിലെ ബാരിപ്പഡ സന്ദര്‍ശിച്ചു. രസികറായ് ക്ഷേത്രത്തിന്റെയും ഉദ്ഘനനം ചെയ്ത ഹരിപൂര്‍ഗഢിലെ പുരാതന കോട്ടയുടെയും സംരക്ഷണ-വികസന പ്രവൃത്തിയുടെ ഉദ്ഘാടനം അദ്ദേഹം നിര്‍വഹിച്ചു. മൂന്നു ദേശീയ പാതാ പദ്ധതികളുടെ ശിലാസ്ഥാപനവും പ്രധാനമന്ത്രി നിര്‍വഹിച്ചു. ഐ.ഒ.സി.എല്ലിന്റെ പാരദീപ്-ഹാല്‍ദിയ-ദുര്‍ഗാപൂര്‍ എല്‍.പി.ജി. പൈപ്പ്‌ലൈനിന്റെ ഭാഗമായ ബാലസോര്‍-ഹാല്‍ദിയ-ദുര്‍ഗാപൂര്‍ ലൈന്‍ രാഷ്ട്രത്തിനു സമര്‍പ്പിക്കുകയും ചെയ്തു. ബാലസോറില്‍ മള്‍ട്ടി മോഡല്‍ ലോജിസ്റ്റിക് പാര്‍ക്കിന്റെയും ആറു പാസ്‌പോര്‍ട്ട് സേവാകേന്ദ്രങ്ങളുടെയും ഉദ്ഘാടനം അദ്ദേഹം നിര്‍വഹിച്ചു. ടാറ്റാനഗറില്‍നിന്നു ബദംപഹറിലേക്കുള്ള രണ്ടാമതു പാസഞ്ചര്‍ ട്രെയിന്‍ പ്രധാനമന്ത്രി ഫ്‌ളാഗ് ഓഫ് ചെയ്തു. ഇന്ന് ഉദ്ഘാടനം ചെയ്യപ്പെട്ടതും തറക്കല്ലിടപ്പെട്ടതുമായ പദ്ധതികള്‍ക്ക് ആകെ നാലായിരം കോടി രൂപയുടെ മൂല്യം വരുമെന്നു പൊതുയോഗത്തില്‍ പ്രസംഗിക്കവേ അദ്ദേഹം പറഞ്ഞു. സാധാരണക്കാരുടെ ജീവിതത്തില്‍ അടിസ്ഥാനപരമായ മേന്മ ഉറപ്പാക്കുന്ന അടിസ്ഥാനസൗകര്യ വികസന പദ്ധതികള്‍ക്കാണു കേന്ദ്ര ഗവണ്‍മെന്റ് ഊന്നല്‍ നല്‍കുന്നതെന്നു പ്രധാനമന്ത്രി വ്യക്തമാക്കി. ഗതാഗതച്ചെലവും സമയവും വെട്ടിച്ചുരുക്കി ഒഡിഷയുടെയും പശ്ചിമ ബംഗാളിന്റെയും ഭാഗങ്ങളില്‍ എല്‍.പി.ജി. എളുപ്പത്തില്‍ ലഭ്യമാക്കാന്‍ ബാലസോര്‍-ഹാല്‍ദിയ-ദുര്‍ഗാപൂര്‍ എല്‍.പി.ജി. ലൈന്‍ സഹായകമാകുമെന്ന് അദ്ദേഹം പറഞ്ഞു. 21ാം നൂറ്റാണ്ടില്‍ കണക്റ്റിവിറ്റിക്കുള്ള പ്രാധാന്യം അദ്ദേഹം വിശദീകരിച്ചു. ഇന്ത്യയില്‍ ആധുനിക അടിസ്ഥാന സൗകര്യവും കണക്റ്റിവിറ്റിയും ഒരുക്കുന്നതിനായി മുന്‍പില്ലാത്ത വിധം നിക്ഷേപം നടന്നുവരികയാണെന്നു പ്രധാനമന്ത്രി ചൂണ്ടിക്കാട്ടി. റെയില്‍ കണക്റ്റിവിറ്റി വര്‍ധിക്കുന്നതു ജനങ്ങളുടെ യാത്രാസൗകര്യം വര്‍ധിപ്പിക്കുന്നതിനൊപ്പം വ്യവസായ മേഖലയ്ക്കു ധാതുവിഭവ ലഭ്യത നേടിക്കൊടുക്കുകയും ചെയ്യുമെന്ന് അദ്ദേഹം വ്യക്തമാക്കി. അടിസ്ഥാനസൗകര്യ വികസനം ഏറ്റവും ഗുണം ചെയ്യുക മധ്യവര്‍ഗത്തിനും ഇടത്തരം സംരംഭങ്ങള്‍ക്കുമാണെന്നു പ്രധാനമന്ത്രി വിശദീകരിച്ചു. നവീന റോഡുകളും ശുചിത്വപൂര്‍ണമായ തീവണ്ടികളും ചെലവു കുറഞ്ഞ വിമാനയാത്രയും മധ്യവര്‍ഗത്തിന്റെ ജീവിതം എളുപ്പമാര്‍ന്നതാക്കി മാറ്റുമെന്നും അദ്ദേഹം പറഞ്ഞു. കഴിഞ്ഞ നാലര വര്‍ഷത്തിനിടെ ജനങ്ങള്‍ക്കു പാസ്‌പോര്‍ട്ട് ലഭിക്കുന്നതിനുള്ള ബുദ്ധിമുട്ട് ലഘൂകരിച്ചുകൊണ്ടുവരാന്‍ കേന്ദ്ര ഗവണ്‍മെന്റിനു സാധിച്ചിട്ടുണ്ടെന്നു പ്രധാനമന്ത്രി വ്യക്തമാക്കി. ഈ ദിശയിലുള്ള പ്രവര്‍ത്തനത്തിന്റെ ഭാഗമാണ് ഇന്ന് ആറു പാസ്‌പോര്‍ട്ട് സേവാ കേന്ദ്രങ്ങള്‍ ഉദ്ഘാടനം ചെയ്യപ്പെടുന്നതെന്നും അദ്ദേഹം കൂട്ടിച്ചേര്‍ത്തു. ജീവിതം സുഗമമാക്കുന്നതിനുള്ള മറ്റൊരു ശ്രമമാണ് ഇതെന്നും ശ്രീ. നരേന്ദ്ര മോദി പറഞ്ഞു. രാജ്യത്തിന്റെ സമ്പന്നമായ സാംസ്‌കാരിക പാരമ്പര്യം സംരക്ഷിക്കാന്‍ ഗവണ്‍മെന്റ് എല്ലാ ശ്രമങ്ങളും നടത്തിവരുന്നതായും പ്രധാനമന്ത്രി വ്യക്തമാക്കി. വിശ്വാസം, ആത്മീയത, ചരിത്രം എന്നിവയുമായി ബന്ധപ്പെട്ട കേന്ദ്രങ്ങളെയും യോഗ, ആയുര്‍വേദം തുടങ്ങിയ അറിവുകളെയും സംബന്ധിച്ചു നല്ല പ്രചരണം നല്‍കുകയും ഇത്തരം വിഷയങ്ങള്‍ക്കു നല്ല പ്രോല്‍സാഹനം നല്‍കുകയും ചെയ്തുവരികയാണെന്ന് അദ്ദേഹം വെളിപ്പെടുത്തി. രസിക റായ് ക്ഷേത്രത്തിന്റെയും ഉദ്ഘനനം ചെയ്യപ്പെട്ട ഹരിപൂര്‍ഗഢിലെ പുരാതന കോട്ടയുടെയും സംരക്ഷണ പ്രവൃത്തി ഇന്ന് ആരംഭിക്കുന്ന കാര്യം പ്രധാനമന്ത്രി സൂചിപ്പിച്ചു. ഗവണ്‍മെന്റിന്റെ ഇത്തരം പ്രവര്‍ത്തനങ്ങള്‍ വിനോദസഞ്ചാരത്തിനു പ്രോല്‍സാഹനമേകുന്നുണ്ടെന്നും അദ്ദേഹം പറഞ്ഞു.
ഖനന, ഭൂഗര്‍ഭശാസ്ത്ര മേഖലയില്‍ ഇന്ത്യയും മൊറോക്കോയും തമ്മിലുള്ള ധാരണാപത്രത്തിന് കേന്ദ്ര മന്ത്രിസഭാ അനുമതി

ഖനനം, ഭൂഗര്‍ഭശാസ്ത്രം എന്നീ മേഖലകളില്‍ ഇന്ത്യയും മൊറൊക്കോയും തമ്മിലുള്ള ധാരണാപത്രത്തിന് മുന്‍കാല പ്രാബല്യത്തോടെ അനുമതി നല്‍കാന്‍ പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. മൊറോക്കോയിലെ ഊര്‍ജ്ജ, ഖനന, സുസ്ഥിരവികസന മന്ത്രാലയവും ഇന്ത്യാ ഗവണ്‍മെന്റിന്റെ ഖനന മന്ത്രാലയവും തമ്മില്‍ 2018 ഏപ്രില്‍ 11നു ന്യൂഡല്‍ഹിയില്‍ വച്ചാണ് കരാര്‍ ഒപ്പുവച്ചത്. ഇന്ത്യയും മൊറോക്കോയും തമ്മില്‍ ഖനന, ഭൂഗര്‍ഭശാസ്ത്ര മേഖലയില്‍ നിലനില്‍ക്കുന്ന സഹകരണത്തിന് ഈ കരാര്‍ ഒരു സ്ഥാപനപരമായ ആധികാരികത നല്‍കും. രണ്ടു രാജ്യങ്ങളിലെയും സാമ്പത്തിക, സാമൂഹിക, പാരിസ്ഥിതിക മേഖലകള്‍ക്ക് ഈ സഹകരണം പരസ്പര നേട്ടം ഉണ്ടാക്കും. ഖനന, ഭൂഗര്‍ഭശാസ്ത്ര മേഖലയില്‍ ഇന്ത്യയും മൊറോക്കൊയും തമ്മിലുള്ള സഹകരണം ശക്തിപ്പെടുത്തുകയാണ് ഈ ധാരണാപത്രത്തിന്റെ ലക്ഷ്യം. ഭൂഗര്‍ഭശാസ്ത്രപരമായ ഘടനാ വികസനം, ഖനനം- ഭൂഗര്‍ഭശാസ്ത്രം എന്നിവയുടെ പ്രോല്‍സാഹനം, പരിശീലന പരിപാടികള്‍, ഭൂഗര്‍ഭശാസ്ത്രപരമായ വിവര ശേഖരണം എന്നിവയിലെ സഹകരണവും ഈ മേഖലകളിലെ നവീനാശയങ്ങള്‍ കണ്ടെത്തലും സഹകരണ പ്രവര്‍ത്തനങ്ങളില്‍ ഉള്‍പ്പെടും.
കാറ്റിലും മഴയിലും ശ്രീലങ്കയില് മരണം: പ്രധാനമന്ത്രി അനുശോചിച്ചു

ശ്രീലങ്കയില് കാറ്റിലും മഴയിലും പെട്ട് ആള്ക്കാര് മരിക്കാനിടയായതില് പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘മോശം കാലാവസ്ഥ നിമിത്തം ശ്രീലങ്കയില് പൗരന്മാര് മരിക്കാനിടയായതില് അനുശോചിക്കുന്നു. ശ്രീലങ്കന് ഗവണ്മെന്റിനെയും ജനങ്ങളെയും സഹായിക്കാന് നാം ഉറച്ച മനസ്സോടെ കൂടെയുണ്ടാകും. അടിയന്തരാടിസ്ഥാനത്തില് സഹായമെത്തിക്കുകയാണ്’, പ്രധാനമന്ത്രി പറഞ്ഞു.
പ്രധാനമന്ത്രി വാഷിങ്ടണില്‍ കനേഡിയന്‍ പ്രധാനമന്ത്രിയുമായി കൂടിക്കാഴ്ച നടത്തി

വാഷിങ്ടണ്‍ ഡിസിയില്‍ നടക്കുന്ന ആണവസുരക്ഷാ ഉച്ചകോടിക്കിടെ പ്രധാനമന്ത്രി ശ്രീ. നരേന്ദ്ര മോദി കനേഡിയന്‍ പ്രധാനമന്ത്രി ശ്രീ. ജസ്റ്റിന്‍ ട്രൂഡിയോയുമായി കൂടിക്കാഴ്ച നടത്തി. ശ്രീ. ട്രൂഡിയോ അധികാരമേറ്റതോടെ ഇരു രാജ്യങ്ങളും തമ്മിലുള്ള ബന്ധത്തിന് ഊര്‍ജവും ആവേശവും ലഭിച്ചിട്ടുണ്ടെന്നു പ്രധാനമന്ത്രി ചൂണ്ടിക്കാട്ടി. സാമ്പത്തികകാര്യങ്ങളില്‍ ബന്ധം മെച്ചപ്പെടുത്താനുള്ള വളരെയധികം സാധ്യതകളെക്കുറിച്ച് അദ്ദേഹം സംസാരിച്ചു. കഴിഞ്ഞ വര്‍ഷം കനഡ സന്ദര്‍ശിച്ചപ്പോള്‍ പെന്‍ഷന്‍ഫണ്ട് തലവന്‍മാരുമായി നടത്തിയ കൂടിക്കാഴ്ച അനുസ്മരിച്ച പ്രധാനമന്ത്രി, അത്തരം ചില സ്ഥാപനങ്ങള്‍ ഇന്ത്യയില്‍ നിക്ഷേപം നടത്തിത്തുടങ്ങിയതായി ചൂണ്ടിക്കാട്ടി. ആണവസുരക്ഷാ ഉച്ചകോടിക്കിടെ പ്രധാനമന്ത്രി നടത്തിയ ഇടപെടലിനെ കനേഡിയന്‍ പ്രധാനമന്ത്രി അഭിനന്ദിച്ചു. ആണവ നിര്‍വ്യാപനത്തിനായുള്ള യത്‌നത്തില്‍ കനഡയ്ക്കും ഇന്ത്യക്കും നേതൃസ്ഥാനത്തുനിന്നു പ്രവര്‍ത്തിക്കാന്‍ സാധിക്കുമെന്ന് അദ്ദേഹം വ്യക്തമാക്കി. പുനരുപയോഗിക്കാവുന്ന ഊര്‍ജത്തിന്റെ കാര്യത്തില്‍ ഇന്ത്യ നല്‍കുന്ന പ്രാധാന്യം പ്രധാനമന്ത്രി വിശദീകരിച്ചു. സ്മാര്‍ട്ട് സിറ്റികള്‍, നഗരങ്ങളിലെ അടിസ്ഥാനസൗകര്യ വികസനം, നൈപുണ്യവികസനം തുടങ്ങിയ മേഖലകളില്‍ കനഡയ്ക്ക് ഇന്ത്യയില്‍ പ്രവര്‍ത്തനങ്ങള്‍ നടത്താന്‍ സാധിക്കുമെന്ന് അദ്ദേഹം ചൂണ്ടിക്കാട്ടി. ഹൈഡ്രോകാര്‍ബണ്‍ രംഗത്തെ പുരോഗമനപരമായ ഇന്ത്യന്‍ നയങ്ങള്‍ പരാമര്‍ശിച്ച ശ്രീ. നരേന്ദ്ര മോദി, കല്‍ക്കരി ഖനനത്തിലും കല്‍ക്കരി വാതകരൂപത്തിലാക്കലിലും കനഡയുടെ സഹകരണം തേടി.
കാര്‍ഗില്‍ വിജയ് ദിവസ് : പ്രധാനമന്ത്രി സൈനികര്‍ക്ക് ആദരാഞ്ജലികള്‍ അര്‍പ്പിച്ചു

കാര്‍ഗില്‍ വിജയ് ദിവസ് പ്രമാണിച്ച് പ്രധാനമന്ത്രി ശ്രീ. നരേന്ദ്ര മോദി സൈനികര്‍ക്ക് ശ്രദ്ധാഞ്ജലി അര്‍പ്പിച്ചു. ‘ഓപ്പറേഷന്‍ വിജയില്‍ രാഷ്ട്രത്തിന് വേണ്ടി സേവനമനുഷ്ഠിച്ച എല്ലാവര്‍ക്കും കാര്‍ഗില്‍ വിജയ് ദിവസില്‍ കൃതജ്ഞതാ നിര്‍ഭരമായ രാഷ്ട്രം ശ്രദ്ധാഞ്ജലി അര്‍പ്പിക്കുന്നു. ഇന്ത്യയുടെ സുരക്ഷിതത്വം ഉറപ്പുവരുത്തിയ നമ്മുടെ ധീര സൈനികര്‍, ശാന്തിയുടെ അന്തരീക്ഷം മലിനപ്പെടുത്താന്‍ ശ്രമിച്ചവര്‍ക്ക് ഉചിതമായ മറുപടി നല്‍കി’, പ്രധാനമന്ത്രി പറഞ്ഞു.
അടുത്തിടെ വിക്ഷേപിച്ച EOS-06 ഉപഗ്രഹത്തിൽ നിന്നുള്ള അത്ഭുതാവഹമായ ചിത്രങ്ങൾ പ്രധാനമന്ത്രി പങ്കുവെച്ചു

പ്രധാനമന്ത്രി ശ്രീ നരേന്ദ്ര മോദി അടുത്തിടെ വിക്ഷേപിച്ച EOS-06 ഉപഗ്രഹത്തിൽ നിന്നുള്ള ചിത്രങ്ങൾ പങ്കുവെച്ചു. ബഹിരാകാശ സാങ്കേതിക വിദ്യയുടെ ലോകത്തെ ഈ മുന്നേറ്റങ്ങൾ ചുഴലിക്കാറ്റുകളുടെ മികച്ച പ്രവചനത്തിനും തീരദേശ സമ്പദ്‌വ്യവസ്ഥയെ പ്രോത്സാഹിപ്പിക്കുന്നതിനും സഹായിക്കുമെന്നും പ്രധാനമന്ത്രി കൂട്ടിച്ചേർത്തു.. പ്രധാനമന്ത്രി ട്വീറ്റ് ചെയ്തു; “അടുത്തിടെ വിക്ഷേപിച്ച EOS-06 ഉപഗ്രഹത്തിൽ നിന്നുള്ള അത്ഭുതാവഹമായ ചിത്രങ്ങൾ നിങ്ങൾ കണ്ടിട്ടുണ്ടോ? ഗുജറാത്തിന്റെ ചില മനോഹരമായ ചിത്രങ്ങൾ പങ്കുവെക്കുന്നു. ബഹിരാകാശ സാങ്കേതിക വിദ്യയുടെ ലോകത്തെ ഈ മുന്നേറ്റങ്ങൾ ചുഴലിക്കാറ്റുകളെ മികച്ച രീതിയിൽ പ്രവചിക്കാനും നമ്മുടെ തീരദേശ സമ്പദ്‌വ്യവസ്ഥയെ പ്രോത്സാഹിപ്പിക്കാനും സഹായിക്കും.
ഇന്തോ- ജര്‍മ്മന്‍ ശാസ്ത്ര സാങ്കേതിക കേന്ദ്രത്തിന്റെ കാലാവധി നീട്ടും.

ഇന്തോ- ജര്‍മ്മന്‍ ശാസ്ത്ര സാങ്കേതിക കേന്ദ്രത്തിന്റെ കാലാവധി നീട്ടാന്‍ ഇരു രാജ്യങ്ങളും തമ്മില്‍ സംയുക്ത പ്രഖ്യാപനം ഒപ്പിടേണ്ടതിന്റെ ആവശ്യകതന്‍ പ്രധാനമന്ത്രി ശ്രീ.നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രി സഭാ യോഗം വിലയിരുത്തി. ഇരു ഗവണ്ടമെന്റുകളും ചേര്‍ന്ന് 2007 ഒക്‌ടോബറില്‍ ഉണ്ടാക്കിയ ധാരണ പ്രകാരം 2011 മുതലാണ് കേന്ദ്രം പ്രവര്‍ത്തിച്ചു തുടങ്ങിയത്. 2017 മുതല്‍ 2027 വരെ കാലാവധി നീട്ടുന്നതിനാണ് കരാര്‍ ഒപ്പിടേണ്ടത്. ഇതു പ്രകാരം സംയുക്ത ഗവഷണത്തിനുള്ള പ്രതിവര്‍ഷ ധനസഹായം 2 ദശലക്ഷം യൂറോയില്‍ നിന്നും പരമാവധി 4 ദശലക്ഷം യൂറോ വരെ ഓരോ രാജ്യത്തിനും ലഭിക്കും.
ഓപ്പറേഷൻ ഗംഗ അവലോകനം ചെയ്യാൻ പ്രധാനമന്ത്രിയുടെ അധ്യക്ഷതയിൽ ഉന്നതതല യോഗം ചേർന്നു

യുക്രെയിനിൽ കുടുങ്ങിക്കിടക്കുന്ന ഇന്ത്യക്കാരെ തിരികെയെത്തിക്കാനുള്ള ഓപ്പറേഷൻ ഗംഗയുടെ കീഴിൽ നടത്തി വരുന്ന ശ്രമങ്ങൾ പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന ഉന്നതതല യോഗം അവലോകനം ചെയ്തു അവിടെയുള്ള എല്ലാ ഇന്ത്യൻ പൗരന്മാരും സുരക്ഷിതരാണെന്ന് ഉറപ്പാക്കാൻ മുഴുവൻ ഗവണ്മെന്റ് സംവിധാനങ്ങളും 24 മണിക്കൂറും പ്രവർത്തിക്കുന്നുണ്ടെന്ന് പ്രധാനമന്ത്രി പറഞ്ഞു. തന്റെ പ്രത്യേക ദൂതന്മാരായി നാല് മുതിർന്ന മന്ത്രിമാർ വിവിധ രാജ്യങ്ങളിലേക്കുള്ള സന്ദർശനം ഒഴിപ്പിക്കൽ പ്രവർത്തനങ്ങൾക്ക് ഊർജം പകരുമെന്ന് പ്രധാനമന്ത്രി ചൂണ്ടിക്കാട്ടി. ഈ വിഷയത്തിന് ഗവണ്മെന്റ് നൽകുന്ന മുൻഗണനയുടെ പ്രതിഫലനമാണിത്. യുക്രെയ്നിന്റെ അതിർത്തികളിലെ മാനുഷിക സാഹചര്യം കൈകാര്യം ചെയ്യുന്നതിനായി ഉക്രെയ്നിലേക്കുള്ള ദുരിതാശ്വാസ സാമഗ്രികളുടെ ആദ്യ ചരക്ക് നാളെ അയക്കുമെന്ന് പ്രധാനമന്ത്രി യുക്രെയ്നിന്റെ അതിർത്തികളിലെ മാനുഷിക സാഹചര്യം കൈകാര്യം ചെയ്യുന്നതിനായി യുക്രെയ്നിലേക്കുള്ള ദുരിതാശ്വാസ സാമഗ്രികളുടെ ആദ്യ കൺസൈന്മെന്റ് നാളെ അയക്കുമെന്ന് പ്രധാനമന്ത്രി അറിയിച്ചു. ലോകം ഒരു കുടുംബമെന്ന മുദ്രാവാക്യത്താൽ നയിക്കപ്പെടുന്ന ഇന്ത്യ, യുക്രെയ്നിൽ കുടുങ്ങിപ്പോയ, അയൽരാജ്യങ്ങളിൽ നിന്നും വികസ്വര രാജ്യങ്ങളിൽ നിന്നുമുള്ള സഹായം തേടുന്ന ആളുകളെ സഹായിക്കുമെന്നും പ്രധാനമന്ത്രി പ്രസ്താവിച്ചു.
പ്രധാനമന്ത്രി  ജൂൺ 23 ന് വാണിജ്യഭവന്റെ ഉദ്ഘാടനവും നിര്യാത്  പോർട്ടലിന്റെ  സമാരംഭവും കുറിക്കും

വാണിജ്യ വ്യവസായ മന്ത്രാലയത്തിന്റെ പുതിയ ഓഫീസായ – ‘വാണിജ്യ ഭവൻ’ – 2022 ജൂൺ 23 ന് രാവിലെ 10:30 ന് പ്രധാനമന്ത്രി ശ്രീ നരേന്ദ്ര മോദി ഉദ്ഘാടനം ചെയ്യും. പരിപാടിയിൽ, ഇന്ത്യയുടെ വിദേശ വ്യാപാരവുമായി ബന്ധപ്പെട്ട ആവശ്യമായ എല്ലാ വിവരങ്ങളും പങ്കാളികൾക്ക് ലഭിക്കുന്നതിന് ഒരു ഏകജാലക പ്ലാറ്റ്‌ഫോമായി വികസിപ്പിച്ച ഒരു പുതിയ പോർട്ടൽ – NIRYAT (National Import-export Record for Yearly Analysis of Trade)-ഉം പ്രധാനമന്ത്രി അവതരിപ്പിക്കും. ചടങ്ങിൽ പ്രധാനമന്ത്രി സമ്മേളനത്തെ അഭിസംബോധനയും ചെയ്യും. ഇന്ത്യാ ഗേറ്റിന് സമീപം പണികഴിപ്പിച്ച വണിജ്യ ഭവൻ ഊർജ്ജ സംരക്ഷണത്തിൽ പ്രത്യേക ശ്രദ്ധ കേന്ദ്രീകരിച്ച് സുസ്ഥിര വാസ്തുവിദ്യയുടെ തത്വങ്ങൾ ഉൾക്കൊള്ളുന്ന ഒരു സ്മാർട്ട് കെട്ടിടമായാണ് രൂപകൽപ്പന ചെയ്തിരിക്കുന്നത്. മന്ത്രാലയത്തിന് കീഴിലുള്ള രണ്ട് വകുപ്പുകളും അതായത് വാണിജ്യ വകുപ്പിനും വ്യവസായവും ആഭ്യന്തര വ്യാപാര പ്രോത്സാഹന വകുപ്പിനും ഉപയോഗിക്കാവുന്ന ഒരു സംയോജിതവും ആധുനികവുമായ ഓഫീസ് സമുച്ചയമായി ഇത് പ്രവർത്തിക്കും.
പ്രധാനമന്ത്രി റായ്ബറേലിയില്‍ വികസന പദ്ധതികള്‍ ഉദ്ഘാടനം ചെയ്തു

ഉത്തര്‍പ്രദേശില്‍ ഏകദിന സന്ദര്‍ശനം നടത്തുന്ന പ്രധാനമന്ത്രി ശ്രീ. നരേന്ദ്ര മോദി റായ്ബറേലിയിലുള്ള ആധുനിക കോച്ച് ഫാക്ടറി സന്ദര്‍ശിച്ചു. പൊതുയോഗത്തില്‍ 900-ാമത് കോച്ചും ഹംസഫര്‍ റേക്കും അദ്ദേഹം ഉദ്ഘാടനം ചെയ്തു. റായ്ബറേലിയിലെ ഏതാനും വികസന പദ്ധതികള്‍ രാഷ്ട്രത്തിനു സമര്‍പ്പിച്ച പ്രധാനമന്ത്രി, ചില വികസന പദ്ധതികളുടെ ഉദ്ഘാടനവും ചില വികസന പദ്ധതികളുടെ ശിലാസ്ഥാപനവും നിര്‍വഹിച്ചു. ഇന്നു രാജ്യത്തിനു സമര്‍പ്പിക്കപ്പെട്ടതും ഉദ്ഘാടനം ചെയ്യപ്പെട്ടതും ശിലാസ്ഥാപനം നടത്തപ്പെട്ടതുമായ പദ്ധതികളുടെ മൂല്യം ആകെ ആയിരം കോടി രൂപ വരുമെന്ന് അദ്ദേഹം വ്യക്തമാക്കി. യുവാക്കള്‍ക്കു തൊഴിലവസരം നല്‍കുന്ന ആധുനിക കോച്ച് ഫാക്ടറി റായ്ബറേലിയെ റെയില്‍ കോച്ച് ഉല്‍പാദനത്തിന്റെ ആഗോളകേന്ദ്രമാക്കി വളര്‍ത്തുമെന്നു പ്രധാനമന്ത്രി പറഞ്ഞു. ഭീകരതയുടെയും ക്രൂരതയുടെയും നിയമരാഹിത്യത്തിന്റെയും പ്രതീകമായി നിലകൊണ്ടിരുന്നവരെ 1971ല്‍ ഇതേ ദിവസമാണ് ഇന്ത്യന്‍ സേന പരാജയപ്പെടുത്തിയതെന്നു ശ്രീ. നരേന്ദ്ര മോദി ചൂണ്ടിക്കാട്ടി. ഇന്നു സായുധ കരസേനയെ ശക്തിപ്പെടുത്താന്‍ ഗവണ്‍മെന്റ് ഒരു വശത്തു ശ്രമിക്കുമ്പോള്‍ നമ്മുടെ സായുധ സേനകള്‍ ആവശ്യമില്ലെന്നു ചിന്തിക്കുന്നവരാണു മറുവശത്തുള്ളതെന്ന് അദ്ദേഹം പറഞ്ഞു. അസത്യം മാത്രം പറയുന്നവര്‍ പ്രതിരോധ മന്ത്രാലയത്തെയും വ്യോമസേനയെയും ഒരു വിദേശ ഗവണ്‍മെന്റിനെയും അപകീര്‍ത്തിപ്പെടുത്തുകയാണെന്നു പ്രധാനമന്ത്രി കുറ്റപ്പെടുത്തി. നുണ പറയാനുള്ള പ്രവണതയെ സത്യംകൊണ്ടു മാത്രമേ അതിജീവിക്കാന്‍ സാധിക്കൂ എന്ന് അദ്ദേഹം വ്യക്തമാക്കി. ദേശ സുരക്ഷയും സായുധ സേനകളുടെ ആവശ്യങ്ങളും സംബന്ധിച്ച കാര്യങ്ങളില്‍ കേന്ദ്ര ഗവണ്‍മെന്റ് രാഷ്ട്രതാല്‍പര്യം മാത്രമാണ് ഉയര്‍ത്തിപ്പിടിക്കുന്നതെന്നു പ്രധാനമന്ത്രി വെളിപ്പെടുത്തി. കര്‍ഷകരുടെ വരുമാനം വര്‍ധിപ്പിക്കുന്നതിനായി 22 വിളകളുടെ തറവില കേന്ദ്ര ഗവണ്‍മെന്റ് ഉയര്‍ത്തിയിട്ടുണ്ടെന്ന് അദ്ദേഹം കൂട്ടിച്ചേര്‍ത്തു. ഈ തീരുമാനം വഴി കര്‍ഷകര്‍ക്ക് 60,000 കോടി രൂപയുടെ അധികവരുമാനം ലഭിക്കും. അപ്രതീക്ഷിതമായ കാരണങ്ങളാല്‍ വിളനാശം സംഭവിച്ച കര്‍ഷകര്‍ക്കു പ്രധാനമന്ത്രി ഫസല്‍ ബീമ യോജന ഗുണകരമായെന്നും പ്രധാനമന്ത്രി പറഞ്ഞു. ‘എല്ലാവര്‍ക്കും ഒപ്പം, എല്ലാവര്‍ക്കും വികസനം’ എന്ന മന്ത്രം നടപ്പാക്കാന്‍ കേന്ദ്ര ഗവണ്‍മെന്റ് പ്രതിജ്ഞാബദ്ധമാണെന്ന് അദ്ദേഹം കൂട്ടിച്ചേര്‍ത്തു.
കാഞ്ചീപുരത്തെ ചെങ്കല്‍പേട്ടില്‍ മെഡിപാര്‍ക്ക് സ്ഥാപിക്കും

തമിഴ്‌നാട്ടിലെ കാഞ്ചീപുരം ജില്ലയിലുള്ള ചെങ്കല്‍പേട്ടില്‍ മെഡിക്കല്‍ ഉപകരണങ്ങള്‍ നിര്‍മ്മിക്കുന്ന മെഡിപാര്‍ക്ക് സ്ഥാപിക്കാന്‍ കേന്ദ്ര ആരോഗ്യ കുടുംബക്ഷേമ മന്ത്രാലയത്തിന് കീഴിലുള്ള മിനി രത്‌ന പൊതുമേഖലാ സ്ഥാപനമായ ഹെച്ച്.എല്‍.എല്‍ ലൈഫ് കെയര്‍ ലിമിറ്റഡിന് 330.10 ഏക്കര്‍ സ്ഥലം പാട്ടത്തിന് നല്‍കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം തീരുമാനിച്ചു. പ്രത്യേക ഉദ്ദേശ്യ സംവിധാനം (സ്‌പെഷ്യല്‍ പര്‍പ്പസ് വെഹിക്കിള്‍) വഴി സ്ഥാപിക്കുന്ന പദ്ധതിയില്‍ എച്ച്.എല്‍.എല്ലിന്റെ ഓഹരി പങ്കാളിത്തം 50 ശതമാനത്തിലധികമായിരിക്കും. രാജ്യത്ത് മെഡിക്കല്‍ സാങ്കേതികവിദ്യാ രംഗത്തെ ആദ്യ നിര്‍മ്മാണ ക്ലസ്റ്ററായിരിക്കും മെഡിപാര്‍ക്ക് പദ്ധതി. വലിയൊരു വിഭാഗം ജനങ്ങള്‍ക്ക് താങ്ങാവുന്ന നിരക്കിലുള്ള ആരോഗ്യ പരിചരണം പ്രത്യേകിച്ച്, രോഗനിര്‍ണ്ണയ സംവിധാനങ്ങള്‍ ഒരുക്കന്നതിനായി ഉയര്‍ന്ന വിലയുള്ള ഉല്‍പ്പന്നങ്ങള്‍ തദ്ദേശിയമായി കുറഞ്ഞ നിരക്കില്‍ നിര്‍മ്മിക്കുന്നത് പ്രോത്സാഹിപ്പിക്കുന്നതിന്റെ ഭാഗമാണ് ഈ പദ്ധതി. രാജ്യത്ത് ഇപ്പോഴും പ്രാരംഭദശയിലുള്ള മെഡിക്കല്‍ ഉപകരണ സാങ്കേതിക വിദ്യാ മേഖലയുടെ വികസനത്തിനും ഗവണ്‍മെന്റിന്റെ ”ഇന്ത്യയില്‍ നിര്‍മ്മിക്കൂ” പ്രചാരണത്തിന് ആക്കം നല്‍കുന്നതിനും നിര്‍ദ്ദിഷ്ട മെഡിപാര്‍ക്ക് പദ്ധതി സഹായകമാകും. ഏഴ് വര്‍ഷം കൊണ്ട് പൂര്‍ത്തിയാകത്തക്ക തരത്തില്‍ ഘട്ടംഘട്ടമായിട്ടായിരിക്കും മെഡിപാര്‍ക്കിന്റെ വികസനം. ആദ്യ ഘട്ടത്തില്‍ ഭൗതിക അടിസ്ഥാന സൗകര്യങ്ങള്‍ വികസിപ്പിച്ച് മൂന്നാം വര്‍ഷം മുതല്‍ പ്‌ളോട്ടുകള്‍ പാട്ടത്തിന് നല്‍കി തുടങ്ങും. രണ്ടാം ഘട്ടത്തില്‍ വിവിധ വകുപ്പുകളുടെ സഹായത്തോടെ നോളജ് മാനേജ്‌മെന്റ് സെന്റര്‍ വികസിപ്പിക്കും. മെഡിക്കല്‍ ഉപകരണ നിര്‍മ്മാണ യൂണിറ്റുകള്‍ സ്ഥാപിക്കാന്‍ താല്‍പര്യമുള്ള നിക്ഷേപകര്‍ക്ക് സുതാര്യമായ ലേല പ്രക്രിയയിലൂടെ എച്ച്.എല്‍.എല്‍. സ്ഥലം പാട്ടത്തിന് നല്‍കും. ആദ്യ ഘട്ടത്തില്‍ സബ്‌സിഡി നിരക്ക് ഏര്‍പ്പെടുത്തികൊണ്ട് കൂടുതല്‍ നിക്ഷേപകര്‍ വരുന്ന മുറയ്ക്ക് നിരക്ക് കൂട്ടും. രാജ്യത്ത് ഗുണനിലവാരമുള്ള ആരോഗ്യ പരിചരണം ലഭ്യമാക്കുന്നതില്‍ മെഡിപാര്‍ക്ക് സുപ്രധാനമായ പങ്ക് വഹിക്കും.
പാര്‍ലമെന്റിന്റെ സെന്‍ട്രല്‍ ഹാളില്‍ നടന്ന ശേീയ ജനപ്രതിനിധി സമ്മേളനത്തെ പ്രധാനമന്ത്രി അഭിസംബോധന ചെയ്തു

പാര്‍ലമെന്റിന്റെ സെന്‍ട്രല്‍ ഹാളില്‍ നടന്ന ശേീയ ജനപ്രതിനിധി സമ്മേളനത്തെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. ‘എല്ലാ സംസ്ഥാനങ്ങളിലും വികസന രംഗത്തു നേട്ടമുണ്ടാക്കിയ ഏതാനും ജില്ലകളുണ്ട്. അത്തരം ജില്ലകളിലെ അനുഭവം പാഠമാക്കി വികസനത്തില്‍ പിന്നോക്കമുള്ള ജില്ലകള്‍ക്കായി പ്രവര്‍ത്തിക്കാന്‍ സാധിക്കും. മല്‍സരക്ഷമതയാര്‍ന്നതും സഹകരണാടിസ്ഥാനത്തിലുള്ളതുമായ ഫെഡറലിസത്തിന്റെ ഊര്‍ജം ഒരു രാജ്യത്തിനു വളരെ ഗുണകരമാണ്. പൊതുപങ്കാളിത്തം എല്ലായ്‌പ്പോഴും സഹായകമാണ്. ഉദ്യോഗസ്ഥര്‍ ജനങ്ങളുമായി ചേര്‍ന്നു വികസന പ്രക്രിയ മുന്നോട്ടുകൊണ്ടുപോകാന്‍ എവിടെയൊക്കെ ശ്രമിച്ചിട്ടുണ്ടോ, അവിടെയൊക്കെ മാറ്റമുണ്ടായിട്ടുണ്ട്. പുരോഗതി ആവശ്യമായ ജില്ലകള്‍ ഏതൊക്കെയെന്നു കണ്ടെത്തി കുറവുകള്‍ പരിഹരിക്കാന്‍ ശ്രമിക്കേണ്ടത് അനിവാര്യമാണ്. അത്തരം ജില്ലകളിലെ ഒരു ന്യൂനതയെങ്കിലും പരിഹരിക്കാന്‍ നാം തീരുമാനിച്ചാല്‍ ബാക്കിയുള്ള ന്യൂനതകള്‍കൂടി പരിഹരിക്കാനുള്ള ആവേശം ലഭിക്കും. നമുക്കു മനുഷ്യശക്തിയും നൈപുണ്യവും വിഭവങ്ങളും ഉണ്ട്. സേവനഭാവത്തോടെ പ്രവര്‍ത്തിക്കാനും സൃഷ്ടിപരമായ മാറ്റം യാഥാര്‍ഥ്യമാക്കാനുമായി പ്രവര്‍ത്തിക്കാന്‍ നമുക്കു സാധിക്കണം. സാമൂഹിക നീതിയാണു നമ്മുടെ ലക്ഷ്യം. സൗകര്യങ്ങള്‍ കാംക്ഷിക്കുന്ന ജില്ലകളില്‍ പ്രവര്‍ത്തിക്കുന്നത് ഇന്ത്യയുടെ മനുഷ്യവികസന സൂചിക ഉയരുന്നതിനു സഹായകമാകും. ജനപ്രതിനിധികളുടെ ഈ സമ്മേളനം വിളിച്ചുചേര്‍ത്ത സ്പീക്കര്‍ സുമിത്ര മഹാജന്റെ പ്രവര്‍ത്തനം അഭിനന്ദനാര്‍ഹമാണ്. പ്രധാനപ്പെട്ട പ്രശ്‌നങ്ങള്‍ ചര്‍ച്ച ചെയ്യുന്നതിനായി വിവിധ സംസ്ഥാനങ്ങളിലെ ജനപ്രതിനിധികള്‍ ഒരുമിക്കുന്നതു നല്ലതാണ്’, പ്രധാനമന്ത്രി പറഞ്ഞു.
എസ്സെല്‍  ഗ്രൂപ്പിന്റെ നവതി ആഘോഷങ്ങളില്‍ പ്രധാനമന്ത്രി പങ്കെടുത്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് ന്യൂ ഡല്‍ഹിയില്‍ എസ്സെല്‍ ഗ്രൂപ്പിന്റെ നവതി ആഘോഷങ്ങളില്‍ പങ്കെടുത്തു . രാഷ്ട്രപതി ശ്രീ. പ്രണബ് മുഖര്‍ജിയും ചടങ്ങില്‍ സംബന്ധിച്ചു . പ്രധാനമന്ത്രിയെ സ്വാഗതം ചെയ്തു കൊണ്ട് ചടങ്ങില്‍ പങ്കെടുക്കാനുള്ള ക്ഷണം സ്വീകരിച്ചതിന് അദ്ദേഹത്തെ നന്ദി അറിയിച്ചു. ജല വിതരണം, വൈദ്യുതി വിതരണം, സ്വച്ഛ് ഭാരത് , ചെലവ് കുറഞ്ഞ ഭവനനിര്‍മ്മാണം തുടങ്ങിയ വിഷയങ്ങളില്‍ എസ്സെല്‍ ഗ്രൂപ്പിന്റെ പുതിയ സാമൂഹിക ഉദ്യമങ്ങള്‍ അദ്ദേഹം വിവരിച്ചു. പ്രധാനമന്ത്രി രണ്ട് സാമൂഹ്യ സംരംഭങ്ങള്‍ക്ക് ചങ്കില്‍ തുടക്കം കുറിച്ചു . വിദ്യാഭ്യാസം, ആരോഗ്യം, തൊഴില്‍ എന്നീ വിഷയങ്ങളില്‍ ജനങ്ങളെ ശാക്തീകരിക്കുന്നതിനുള്ള ‘ സാരഥി’ ആവശ്യക്കാരായവര്‍ക്കു സഹായമെത്തിക്കുന്നതിന് 5000 കോടി രൂപ മൂലധന ആസ്തിയുള്ള ഡി എസ്സ് സി ഫൗണ്ടേഷന്‍ എന്നിവയാണ് അവ. ഇന്ത്യന്‍ പാരമ്പര്യത്തിന്റെ നിദര്‍ശനമാണ് പദ്ധതിയെന്ന് പ്രധാനമന്ത്രി പറഞ്ഞു. ഓരോ തലമുറയും കുടുംബമൂല്യങ്ങളുടെ വാഹകരാകുകയും അതിന്റെ മൂല്യം വര്‍ധിപ്പിക്കുകയും ചെയ്യുന്ന പാരമ്പര്യമാണ് ഇന്ത്യക്കുള്ളതെന്ന് അദ്ദേഹം വ്യക്തമാക്കി. ശ്രീ നന്ദകിഷോര്‍ ഗോയങ്കയുമായി നേരത്തേ നടത്തിയ കൂടിക്കാഴ്ചയെക്കുറിച്ചു പരാമര്‍ശിക്കവെ ‘മണ്ണു മുതല്‍ ഉപഗ്രഹം വരെ’ പല മുന്നേറ്റങ്ങളിലും സാന്നിധ്യമറിയിക്കാനായി ഓരോ വെല്ലുവിളികളെയും ഓരോ സാധ്യതകളാക്കി മാറ്റുകയും എല്ലാ ആശയങ്ങളോടും തുറന്ന സമീപനം സ്വീകരിക്കുകയും ചെയ്യുന്ന കുടുംബമാണ് അവരുടേതെന്ന് അദ്ദേഹം ചൂണ്ടിക്കാട്ടി. എസ്സെല്‍ ഗ്രൂപ്പിന്റെ സാമൂഹികമുന്നേറ്റ പദ്ധതികളെ അഭിനന്ദിച്ച പ്രധാനമന്ത്രി, സ്വച്ഛ്ഭാരത് മിഷന്‍ ഒട്ടേറെ സാമൂഹിക സംരംഭകര്‍ക്ക് ഉയര്‍ന്നുവരാന്‍ അവസരമൊരുക്കുന്നുവെന്നു വ്യക്തമാക്കി. ‘സാര്‍ഥി’ അവകാശങ്ങളുടെയും ചുമതലകളുടെയും ശരിയായ മേളനമൊരുക്കുമ്പോള്‍ വളരെയധികം തൊഴില്‍ദാതാക്കളെ സൃഷ്ടിക്കാന്‍ ഡി.എസ്.സി. ഫൗണ്ടേഷന്‍ സഹായകമാണെന്നും അദ്ദേഹം ചൂണ്ടിക്കാട്ടി. സ്വാതന്ത്ര്യത്തിന്റെ എഴുപത്തിയഞ്ചാമത് വാര്‍ഷികം ആഘോഷിക്കുന്ന 2022 ആകുമ്പോഴേക്കും തങ്ങള്‍ക്കു സാധിക്കുന്ന സേവനം രാഷ്ട്രത്തിനായി നടത്താന്‍ എല്ലാവരോടും പ്രധാനമന്ത്രി ആഹ്വാനം ചെയ്തു. –